༄༅། །དཀྱིལ་ཆོག་གི་ཐོ་ཡིག་ལ། རས་བྲིས་ལ་བརྟེན་པ་དང་། རྡུལ་ཚོན་ལ་བརྟེན་པ་གཉིས་ལས། དང་པོ་ལ། སྟ་གོན་དངོས་གཞི་གཉིས་ཀྱི། སྟ་གོན་ནི། གཞི་བཟང་པོའི་སྟེང་དུ། མཎྜལ་ལ་སའི་ལྷ་མོའི་ཚོམ་བུ་བཀོད། དེའི་སྟེང་དུ་ལྷ་མོ་བཅོ་ལྔ། བུམ་ཐོད་བཞི་དང་བཅས་པའི་ཚོམ་བུ་བཀོད་པའི་མཎྜལ་མན་ཛི་ལ་སོགས་པའི་སྟེང་དུ་བཞག །ཕྱི་མཆོད། སྒོས་མཆོད། གཏོར་མ་ལ་སོགས་པ་ཡབ་དང་འདྲ། རྣམ་རྒྱལ་བུམ་པ་ལ་གྲི་གུག་གདགས། སྔོན་འགྲོ་གཏོར་མ་སོགས་གཞན་རྣམས་འདྲ་བ་ལས། ཕྱག་རྒྱ་ཆེན་པོ་མཆོག་གི་དངོས་གྲུབ་རྗེ་བཙུན་རྡོ་རྗེ་བདག་མེད་མའི་གོ་འཕང་ཐོབ་པར་བྱ་བའི་ཆེད་དུ་ཞེས་སོགས་འདོན་པ་བསྒྱུར། སྐྱབས་འགྲོ་ནས་ཧེ་རུ་ཀར་བསྒྱུར་བའི་བར་སྔར་བཞིན་བྱས་ལ། སའི་ལྷ་མོ་སྟ་གོན་གྱི་ཚེ། རྗེ་བཙུན་རྡོ་རྗེ་བདག་མེད་མའི་དཀྱིལ་འཁོར་བཞེངས་ཏེ་ཞེས་འདོན་པ་སྤོ། ལྷ་སྟ་གོན་གྱི་ཚེ། གཞན་འདྲ་བ་ལས། ལྷ་མོ་བཅོ་ལྔའི་གདན་བསྐྱེད་དེ། ཨོཾ་བཛྲ་ནཻ་རཱཏྨ་ནཱ་མ། དབུས་སུ་རྡོ་རྗེ་བདག་མེད་མ། ཨོཾ་བཛྲ་བཛྲི་ནཱ་མ། ཤར་དུ་རྡོ་རྗེ་མ། ཨིཾ་བཛྲ་གཽ་རཱི་ནཱ་མ། ལྷོར་གསང་བའི་དཀར་མོ། ཨཱིཾ་བཛྲ་ཝ་རཱི་ནཱ་མ། ནུབ་ཏུ་ཆུའི་རྣལ་འབྱོར་མ། ཨུཾ་བཛྲ་ཌཱ་ཀི་ནཱི་ནཱ་མ། བྱང་དུ་རྡོ་རྗེ་མཁའ་འགྲོ་མ། ཨཱུཾ་བཛྲ་པུཀྐ་སཱི་ནཱ་མ། ཕྱིའི་བྱང་ཤར་དུ་པུཀྐ་སཱི། རྀཾ་བཛྲ་ཤ་ཝ་རཱི་ནཱ་མ། ཤར་ལྷོར་རི་ཁྲོད་མ། རཱྀཾ་བཛྲ་ཙཎྜ་ལཱི་ནཱ་མ། ལྷོ་ནུབ་ཏུ་གདོལ་པ་མོ། ལྀཾ་བཛྲ་ཌོམྦི་ནཱི་ནཱ་མ། ནུབ་བྱང་དུ་གཡུང་མོ། ལཱྀཾ་བཛྲ་གཽ་རཱི་ནཱ་མ། ཤར་དུ་གཽ་རཱི། ཨེཾ་བཛྲ་ཙཽ་རཱི་ནཱ་མ། ལྷོར་ཙཽ་རཱི། ཨཻཾ་བཛྲ་བེ་ཏཱ་ལཱི་ནཱ་མ། ནུབ་ཏུ་བེ་ཏཱ་ལཱི། ཨོཾ་བཛྲ་གྷསྨ་རཱི་ནཱ་མ། བྱང་དུ་གྷསྨ་རཱི། ཨོཾ་བཛྲ་བྷུ་ཙ་རཱི་ནཱ་མ། འོག་ཏུ་ས་སྤྱོད་མ། ཨྃ་བཛྲ་ཁེ་ཙ་རཱི་ནཱ་མ། སྟེང་དུ་མཁའ་སྤྱོད་མ་རྣམས་ཞལ་ཕྱག་སྒྲུབ་ཐབས་བཞིན་བསྐྱེད། ཡང་ན་ཐམས་ཅད་ས་བོན་ལས་བསྐྱེད་ཀྱང་རུང་། སྐྱེ་མཆེད་སྐུ་གསུང་ཐུགས་བྱིན་གྱིས་བརླབས། ཡེ་ཤེས་པ་སྤྱན་དྲངས་ལ་བསྟིམ། དབང་ལྷ་སྤྱན་དྲངས་ནས། ཞེས་གསུངས་ཤིང་བུམ་པའི་ཆུས་དབང་བསྐུར། སྐུ་གང་། དྲི་མ་དག །ཆུའི་ལྷག་མ་ཡར་ལུད་པ་ལས། གཙོ་མོ་ལ་མི་བསྐྱོད་པ། ཞེས་སོགས་འདྲ། མཆོད་སྔགས་ཀྱི་སྐབས་སུ། ཨོཾ་བྷ་ག་ཝ་ཏཱི་བཛྲ་ནཻ་རཱཏྨ་ས་པ་རི་ཝཱ་ར་ཨོཾ་ནཱི་རཱི་ཞེས་སོགས་འདྲ། ནང་མཆོད་འབུལ་བའི་ཚེ། བླ་མ་བརྒྱུད་པ་ས་ཆེན་ཡན་ཆད་ཡབ་དང་འདྲ། དེ་ནས་ནེ་ཙེ་སྦལ་སྟོན། སློབ་དཔོན་བྱེ་མ་ལུང་པ། བླ་མ་ཤེས་རབ་གྲགས། གནམ་འཕར་བ་ཆོས་ཤེས། མངོན་པ་བ་དབང་ཕྱུག་བརྩོན་འགྲུས། འཕགས་པ་རིན་པོ་ཆེ། ཞང་དཀོན་མཆོག་དཔལ། ན་བཟའ་བྲག་ཕུག་པ། བླ་མ་དམ་པ་བསོད་ནམས་རྒྱལ་མཚན། བླ་མ་དཔལ་ལྡན་པ། ཆོས་རྗེ་ཤར་པ། རྗེ་རྡོ་རྗེ་འཆང་། སེམས་དཔའ་ཆེན་པོ། རྒྱལ་ཚབ་ཀུན་དབང་། འདྲེན་མཆོག་རཏྣ་ཝརྡྷ་རྣམས་ལ་དབུལ། དཀྱིལ་འཁོར་ལ་ལྷ་མོ་བཅོ་ལྔའི་སྔགས་ཀྱིས་དབུལ། གཞན་འདྲ། དཀར་མོ་རི་དྭགས་སོགས་ཀྱིས་མཆོད། འགྲོ་བ་བུད་མེད་སོགས་ཅི་ཤེས་ཀྱིས་བསྟོད། སྙན་གསན་དབབ་པའི་ཚེ། ༈ བཅོམ་ལྡན་རྡོ་རྗེ་བདག་མེད་མ། །རིག་སྔགས་རྒྱལ་ལ་ཕྱག་འཚལ་བསྟོད། །དཀྱིལ་འཁོར་སོགས་དང་། བདག་མེད་མ་དཔལ་དཀྱིལ་འཁོར་ནི། །ཡོ་བྱད་ཅེས་སོགས་སྦྲེལ། བུམ་བསྐྱེད་ཀྱི་ཚེ། རྣམ་རྒྱལ་བུམ་པའི་དབུས་སུ་སྣ་ཚོགས་པདྨ་འདབ་མ་བརྒྱད་པ། རྡོ་རྗེའི་ར་བ་དང་། འོད་ཟེར་ཕྲེང་བས་བསྐོར་བའི་ཞེས་པ་ནས། ཕྱིའི་ཕྱོགས་མཚམས་བརྒྱད་དུ་པདྨ་དང་ཉི་མ་དང་རོའི་གདན་རེ་རེ་ཞེས་པའི་བར་སྒྲུབ་ཐབས་བཞིན། ལས་ཐམས་ཅད་པའི་བུམ་པར་པདྨ་དང་ཉི་མའི་གདན། གདན་བཅུ་དྲུག་གི་སྟེང་དུ་སངས་རྒྱས་ཀྱི་མཚན་བཟང་པོ་སོ་གཉིས་ཀྱི་ངོ་བོ། ཞེས་སོགས་མངོན་བྱང་ཚན་པ་བཅུ་དྲུག་ལས་ལྷ་རྣམས་བསྐྱེད། ཡང་ན་གཙོ་མོ་མངོན་བྱང་ལས་བསྐྱེད། འཁོར་རྣམས་བདུད་རྩི་འཁྱིལ་པ་གཙོ་མོའི་ཐུགས་ཀ་ནས་སྤྲོ་བ་མདུན་བསྐྱེད་ཀྱི་སྐབས་བཞིན་བྱས་ཀྱང་རུང་། ཡན་ལག་ལྷག་མ་རྣམས་ལྷ་སྟ་གོན་བཞིན་ལས་བདུད་རྩི་འཁྱིལ་པ་ལ་དོན་ཡོད་གྲུབ་པས་དབུར་བརྒྱན་པར་བསམ། མཚན་སྔགས་སྔོན་དུ་འགྲོ་བའི་ཆུ་བཞི་ཉེར་སྤྱོད་ཀྱིས་མཆོད། ས་བོན་བཅུ་དྲུག་གི་མཐར། ཨོཾ་ཨཱཿཧཱུྃ་བཏགས་པས་ནང་མཆོད་ཕུལ། དཀར་མོ་རི་དྭགས་སོགས་ཀྱིས་མཆོད། འགྲོ་བ་བུད་མེད་སོགས་དང་། འཇིགས་པའི་ཧཱུྃ་སྒྲ་སོགས་ཀྱིས་བསྟོད། །ཨོཾ་ཨཱཿཨྃ་ཨཱྃ་ཨིཾ་ཨཱིཾ་ཨུྃ་ཨཱུཾ་རྀཾ་རཱྀཾ་ལྀཾ་ལཱྀཾ་ཨེཾ་ཨཻཾ་ཨོཾ་ཨཽཾ་ཨྃ་ཧཱུྃ་ཕཊ་སྭཱ་ཧཱ། ཞེས་ཕྲེང་སྔགས་བརྒྱ་རྩ་བརྒྱད་དང་། ཨ་མྲྀ་ཏ་ཉེར་གཅིག་བཟླ། མཆོད་བསྟོད་འདོད་དོན་ཞུས་ལ། ཡིག་བརྒྱའི་མཐར། ཨོཾ་ཨཱཿཧཱུྃ། མཆོད་ཡོན་ཕུལ་བའི་རྐྱེན་གྱིས་ལྷ་རྣམས་ཞུ་བ་ལས། བུམ་པའི་ཆུ་བདུད་རྩིའི་རང་བཞིན་དུ་གྱུར་པར་བསམ། འདས་གཏོར་གྱི་བསྐྱེད་ཆོག་འདྲ། མཚན་སྔགས་དང་། ནང་མཆོད་འབུལ་བའི་སྔགས་དང་། བསྟོད་པ་རྣམས་འདོན་པ་བསྒྱུར། གཞན་འདྲ། སློབ་མ་སྟ་གོན་གྱི་ཚེ། ནང་དབང་གི་སྐབས་སུ་བདག་མེད་མར་བསྐྱེད། རྩ་སྔགས་ཀྱི་ཚབ་ཏུ་ཡུམ་གྱི་ཕྲེང་སྔགས་བཟླ། གཞན་འདྲ། རྗེས་ཆོག་གི་ཚེ། མཚན་སྔགས། ནང་མཆོད་འབུལ་བའི་སྔགས། བསྟོད་པ་རྣམས་འདོན་པ་སྤོ་བ་མ་གཏོགས་འདྲའོ།། ༈ གཉིས་པ་དངོས་གཞི་ནི། སྔར་གྱི་མཎྜལ་གྱི་ཤུལ་དུ་བྲིས་སྐུ་དགྲམ། མཆོད་གཏོར་ལ་སོགས་པ་སྟ་གོན་བཞིན་བཤམ། སྔོན་འགྲོ་གཏོར་མ་ནས་བརྩམས་ཏེ་ཧེ་རུ་ཀར་བསྒྱུར་བའི་བར་སྒྲུབ་ཐབས་བཞིན་བྱ། མཆོད་པ་བསང་སྦྱངས་བྱིན་གྱིས་བརླབ། རས་བྲིས་ཀྱི་དཀྱིལ་འཁོར་བསང་སྦྱངས་ནས། གདན་བསྐྱེད་པའི་བར་སྟ་གོན་བཞིན་བྱས་ནས་རང་ཧེ་རུ་ཀའི་ང་རྒྱལ་གྱིས་དཀྱིལ་འཁོར་སྤྲོ་བའམ། ཡང་ན་གོང་དུ་དཀྱིལ་འཁོར་བསྡུ་བའི་ཚེ་སྲུང་འཁོར། དུར་ཁྲོད། གཞལ་ཡས་ཁང་རྣམས་མི་བསྡུ་བར་ཡབ་ཀྱི་སྐབས་བཞིན་འདིར་མདུན་བསྐྱེད་ལ་བསྲེས་ཀྱང་རུང་། གང་ལྟར་ཡང་ལྷ་སྤྲོ་བ་ནི་རང་ཉིད་ཧེ་རུ་ཀ་ཕྱག་གཉིས་པའི་ཐུགས་ཀའི་ས་བོན་ལས་འོད་ཟེར་འཕྲོས་པས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བཀུག་སྟེ་ཞལ་དུ་ཞུགས། ཐུགས་ཀའི་ཨྃ་ཡིག་ལ་ཐིམ་པས། ལྷ་མོ་བཅོ་ལྔའི་རྟེན་དང་བརྟེན་པར་བཅས་པའི་དཀྱིལ་འཁོར་ཡོངས་སུ་རྫོགས་པར་གྱུར། ཨོཾ་ཨཱཿཧཱུྃ། རང་གི་སྙིང་ག་ནས་བདག་མེད་མ་དཔག་ཏུ་མེད་པ་སྤྲོས། སེམས་ཅན་ཐམས་ཅད་ཀྱི་ཞེ་སྡང་དང་རྣམ་པར་ཤེས་པའི་ཕུང་པོ་སྦྱངས། ཆོས་ཀྱི་དབྱིངས་ཀྱི་ཡེ་ཤེས་ལ་བཀོད། ཚུར་འདུས་དབུས་ཀྱི་མཚན་མ་དང་རོ་གཅིག་ཏུ་འདྲེས་པ་ལས་བདག་མེད་མར་གྱུར། ཨོཾ་ཨཱཿ་ཧཱུྃ། སྙིང་ག་ནས་རྡོ་རྗེ་མ་དཔག་ཏུ་མེད་པ་སྤྲོས། སེམས་ཅན་ཐམས་ཅད་ཀྱི་གཏི་མུག་དང་གཟུགས་ཀྱི་ཕུང་པོ་སྦྱངས། མེ་ལོང་ལྟ་བུའི་ཡེ་ཤེས་ལ་བཀོད། ཚུར་འདུས་ནང་གི་ཤར་གྱི་མཚན་མ་དང་རོ་གཅིག་ཏུ་འདྲེས་པ་ལས་རྡོ་རྗེ་མར་གྱུར། དེ་བཞིན་དུ་གསང་བའི་དཀར་མོ། ང་རྒྱལ་དང་སེར་སྣ་དང་ཚོར་བའི་ཕུང་པོ་མཉམ་པ་ཉིད་ཀྱི་ཡེ་ཤེས། ལྷོའི་མཚན་མ་སོགས་འགྲེ། ཆུའི་རྣལ་འབྱོར་མ། འདོད་ཆགས་དང་འདུ་ཤེས་ཀྱི་ཕུང་པོ། སོ་སོར་རྟོག་པའི་ཡེ་ཤེས། ནུབ་ཀྱི་མཚན་མ་སོགས་འགྲེ། རྡོ་རྗེ་མཁའ་འགྲོ་མ། ཕྲག་དོག་དང་འདུ་བྱེད་ཀྱི་ཕུང་པོ། བྱ་བ་གྲུབ་པའི་ཡེ་ཤེས། བྱང་གི་མཚན་མ་སོགས། པུཀྐ་སཱི་དཔག་ཏུ་མེད་པ་སྤྲོས། སའི་ཁམས་སྦྱངས། བྱམས་པ་ཚད་མེད་པ་ལ་བཀོད། ཕྱིའི་བྱང་ཤར་གྱི་མཚན་མ་སོགས། རི་ཁྲོད་མ། ཆུའི་ཁམས། སྙིང་རྗེ་ཚད་མེད་པ། ཤར་ལྷོའི་མཚན་མ་སོགས། གདོལ་པ་མོ། མེའི་ཁམས། དགའ་བ་ཚད་མེད་པ། ལྷོ་ནུབ་ཀྱི་མཚན་མ་སོགས། གཡུང་མོ། རླུང་གི་ཁམས། བཏང་སྙོམས་ཚད་མེད་པ། ནུབ་བྱང་གི་མཚན་མ་སོགས། གཽ་རཱི། སེམས་ཅན་ཐམས་ཅད་ཀྱི་ཡུལ་གཟུགས་ཀྱི་སྐྱེ་མཆེད་སྦྱངས། སངས་རྒྱས་ཐམས་ཅད་གཟུགས་ཀྱི་བདེ་བས་མཆོད། ཚུར་འདུས་ཤར་གྱི་མཚན་མ་དང་རོ་གཅིག་ཏུ་འདྲེས་པ་ལས་གཽ་རཱིར་གྱུར། དེ་བཞིན་དུ་ཙཽ་རཱི། སྒྲའི་སྐྱེ་མཆེད། སྒྲའི་བདེ་བས། ལྷོའི་མཚན་མ་སོགས། བེ་ཏཱ་ལཱི། དྲིའི་སྐྱེ་མཆེད། དྲིའི་བདེ་བས། ནུབ་ཀྱི་མཚན་མ་སོགས། གྷསྨ་རཱི། རོའི་སྐྱེ་མཆེད། རོའི་བདེ་བས། བྱང་གི་མཚན་མ་སོགས། ས་སྤྱོད་མ། ཡུལ་རེག་བྱའི། རེག་བྱའི་བདེ་བས། འོག་གི་མཚན་མ་སོགས། མཁའ་སྤྱོད་མ། ཡུལ་ཆོས་ཀྱི་སྐྱེ་མཆེད། ཆོས་ཀྱི་བདེ་བས། སྟེང་གི་མཚན་མ་སོགས། ཨོཾ་ཨཱཿཧཱུྃ་སྙིང་ག་ནས་གཞལ་ཡས་ཁང་དཔག་ཏུ་མེད་པ་སྤྲོས། མ་དག་པ་སྣོད་ཀྱི་འཇིག་རྟེན་སྦྱངས། དག་པ་བྱང་ཆུབ་ཀྱི་ཕྱོགས་ཀྱི་ཆོས་སུམ་ཅུ་རྩ་བདུན་ལ་བཀོད། ཚུར་འདུས་གཞལ་ཡས་ཁང་ལ་ཐིམ། དེ་བཞིན་དུ་སྦྱར་ཏེ། དུར་ཁྲོད་བརྒྱད་སྤྲོས་ལུས་དང་འཇིག་རྟེན་གྱི་ཆོས་བརྒྱད་སྦྱངས། སྒྱུ་མ་ལ་སོགས་པའི་དཔེ་བརྒྱད་རྟོགས་པ་ལ་བཀོད། དུར་ཁྲོད་བརྒྱད་ལ་ཐིམ། དེ་བཞིན་དུ། སྲུང་བའི་འཁོར་ལོ་སྤྲོས། བདུད་དང་མི་མཐུན་པའི་ཕྱོགས་ཐམས་ཅད་བཅོམ། སྐུ་གསུང་ཐུགས་རྡོ་རྗེའི་གོ་འཕང་ལ་བཀོད། སྲུང་བའི་འཁོར་ལོ་ལ་ཐིམ་པར་བསམ། སྐྱེ་མཆེད་སྐུ་གསུང་ཐུགས་བྱིན་གྱིས་བརླབ། ཕྲེང་སྔགས་བརྗོད་ཅིང་ཕྱི་འབྲང་གི་བགེགས་བསྐྲད། སྟ་གོན་གྱི་ལྷ་ལ་ཆུ་བཞིས་མཆོད་དེ་དགུག་གཞུག་བྱ། སླར་ཡང་རང་བཞིན་གྱི་གནས་ནས་ཡེ་ཤེས་པ་སྤྱན་དྲངས་ལ། ཆུ་བཞིས་མཆོད་དེ་བསྟིམ། དབང་ལྷ་སྤྱན་དྲངས། ཆུ་བཞི་དང་ཉེར་སྤྱོད་ཀྱིས་མཆོད། གསོལ་བ་གདབ་པ་ནས། རིགས་ཀྱི་བདག་པོས་རྒྱས་གདབ་པའི་བར་ལྷ་སྟ་གོན་བཞིན་བྱ། དེ་ནས་ཨོཾ་བཛྲ་ནཻ་རཱཏྨ་ཨོཾ་ཤྲཱི་བཛྲ་ཧེ་རུ་ཀ་ཞེས་སོགས་ལྷ་སྟ་གོན་གྱི་སྐབས་སུ་བཤད་པའི་ལྷ་མོ་སོ་སོའི་མཚན་སྔགས་མགོར་སྦྱར་བའི་ཡི་གེ་བརྒྱ་པ་རེ་རེ་བརྗོད་དེ་བརྟན་པར་བྱ། མཆོད་བསྟོད་ལྷ་སྟ་གོན་བཞིན། ཕྱི་རོལ་པ་དང་བདག་འཇུག་གི་ཚིག་འདོན་པ་སྤོ་དགོས་རྣམས་མ་གཏོགས་ཕལ་ཆེར་ཡབ་ཀྱི་སྐབས་དང་འདྲ། མིག་རས་སྟེར་བའི་ཚེ། སྔོན་ཆད་རྗེ་བཙུན་རྡོ་རྗེ་བདག་མེད་མའི་དཀྱིལ་འཁོར་དུ་མ་ཞུགས་པའམ། ཞེས་སོགས་དང་། མེ་ཏོག་སྟོར་བའི་ཚེ། དཀྱིལ་འཁོར་གྱི་གཙོ་མོ་དང་མཇལ་བའི་ཚེ་ཕྱག་རྟེན་གྱི་སླད་དུ་ཞེས་སོགས་བརྗོད། གཞན་ཕལ་ཆེར་འདྲ། དམ་བཞག་གི་ཚེ། བདག་མེད་མ་དཔལ་དེང་ཁྱོད་ཀྱི། །སྙིང་ལ་སོགས་བརྗོད། ཡེ་ཤེས་དབབ་པའི་ཚེ་ཡེ་ཤེས་པ་རྣམས་ལྷ་མོ་བཅོ་ལྔའི་རྣམ་པར་སྤྱན་དྲངས་ལ་བསྟིམ། གསོལ་བཏབ་ཀྱི་ཚེ། དེ་བཞིན་གཤེགས་པ་ཀུན་གྱི་གནས། །བདག་མེད་མ་དཔལ་གྲོང་ཁྱེར་མཆོག །ཅེས་དང་། མེ་ཏོག་གང་དུ་ལྷུང་གྱུར་པ། །དེ་ནི་ཁྱོད་ཀྱི་བདག་མེད་མ། །ཞེས་འདོན་པ་བསྒྱུར། དཀྱིལ་འཁོར་སྟོན་པའི་ཚེ། ལྷ་མོ་བཅོ་ལྔའི་དཀྱིལ་འཁོར་བསྟན། དབང་སྟེགས་ཀྱི་སྟེང་དུ་སློབ་མ་བདག་མེད་མར་བསྐྱེད། རིག་པའི་དབང་ལྔ། བརྟུལ་ཞུགས། སློབ་དཔོན་གྱི་དབང་དང་བདུན་ཀ་ལ་ལྷ་ཞལ་གཅིག་ཕྱག་གཉིས་པ་ཡབ་ཡུམ་དུ་བསྐྱེད། ལྷའི་རྣམ་དག་སྟོན་པའི་ཚེ། གཟུགས་ཕུང་རྡོ་རྗེ་མ་ཡིན་ཏེ། ཞེས་སོགས་བརྗོད། མིག་ཐུར་ཕྲེང་སྔགས་ཀྱིས་བྱིན་གྱིས་བརླབ། གཞན་རྣམས་འདྲ། དབང་གོང་མ་གསུམ་མཐའ་རྟེན་དང་བཅས་པ་ཡབ་དང་འདྲའོ། །མཇུག་གི་ཆོ་ག་ལ། མཆོད་པའི་ཚེ་མཚན་སྔགས་དང་། ནང་མཆོད་འབུལ་བའི་སྔགས་དང་། བསྟོད་པ་རྣམས་འདོན་པ་བསྒྱུར་བ་མ་གཏོགས་འདྲའོ།། །། ༈ གཉིས་པ་རྡུལ་ཚོན་ལ་བརྟེན་པ་ནི། ས་བསླང་བའི་སྐབས་སུ་རང་བདག་མེད་མ་དཔའ་མོ་གཅིག་པར་ཆོ་ག་གསུམ་ལས་བསྐྱེད། ཡན་ལག་བཞི་རྫོགས་བྱ། གཙོ་མོའི་སྔགས་བཟླས་ལ་ཧེ་རུ་ཀར་བསྒྱུར། ས་གཟུང་བའི་སྐབས་སུ་དཔོན་སློབ་ལྔ་ཀས་བདག་མེད་མའི་དཀྱིལ་འཁོར་བསྒོམ། དཀྱིལ་འཁོར་བཏེགས་རྗེས་གཙོ་མོའི་ཐུགས་ཀ་ནས་རང་ཧེ་རུ་ཀར་བྱེ་སྟེ། སྟང་སྟབས་ཀྱི་བཀོད་པ་སོགས་ལ་འཇུག །ཐིག་ཚོན་བྱིན་རླབས་ཀྱི་རིགས་ལྔ་ཕྱག་གཉིས་པར་བསྐྱེད། དབང་ལྡན་གྱི་རྩིག་པ་འདྲི་བའི་ཚེ། བདག་མེད་མ་དཔལ་རྒྱལ་ཆེན་གྱི། །ཞེས་འདོན་པ་སྤོ། བུམ་པ་དབུལ་བའི་ཚེ། ལྷ་མོ་བཅོ་ལྔའི་སྔགས་བརྗོད་ཅིང་དབུལ། གཞན་རྣམས་ཕལ་ཆེར་འདྲའོ། །ཡང་ན་ཞེས་པའི་གདམ་ཁ་ཅན་རྣམས་ནེ་ཙེ་སྦལ་སྟོན་གྱིས་མཛད་པའི་དབང་ཆོག་ལྟར་བྲིས་པ་ཡིན་པས། ནོར་འཁྲུལ་མེད་ཅིང་ལེགས་པར་སེམས། །དེ་ལྟར་རྡོ་རྗེ་བདག་མེད་མའི། །སྨིན་གྲོལ་ཆོ་གའི་ཐོ་ཡིག་འདི། །བཙུན་པ་དཀོན་མཆོག་ལྷུན་གྲུབ་ཀྱིས། །སྦྱར་བའི་དགེ་བས་མཆོག་ཐོབ་ཤོག། །།